Na temelju članka 19. a Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20), članka 126. Zakona o socijalnoj skrbi (“Narodne novine”, broj 18/22, 46/22, 119/22, 71/23 i 156/23), članka 11. stavka 5. Zakona o zdravstvenoj zaštiti (“Narodne Novine” broj 100/18, 125/19, 147/20, 119/22, 156/22, 33/23 i 36/24), članka 32. i 33. Zakona o udrugama (“Narodne Novine” broj 74/14, 70/17, 98/19 i 151/22), članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika na 24. sjednici od 12. prosinca 2024. godine, donosi

**P R O G R A M**

***Zdravstvene zaštite i***

***pomoći socijalno ugroženim, nemoćnim i***

***drugim osobama Grada Šibenika***

***za 2025. godinu***

1. **UVODNI DIO**

 Grad Šibenik u svom Proračunu za 2025. godinu za potrebe zdravstvene zaštite, socijalne skrbi i djelatnosti Centra za pružanje usluga u zajednici grada Šibenika osigurao je sredstva u iznosu **od 1.198.330,00 EUR.**

 Ovim Programom u okviru osiguranih sredstava utvrđuju se prava utvrđena Zakonom o zdravstvenoj zaštiti i Zakonom o socijalnoj skrbi, te druga prava i pomoći, način financiranja tih prava, te uvjeti i način njihova ostvarivanja.

 **II. OBLICI POMOĆI**

 *1. ZDRAVSTVENA ZAŠTITA*

Aktivnosti: S ciljem bolje zdravstvene zaštite stanovnika na širem području Grada, financira se rad medicinske sestre u ambulanti na otocima Kapriju i Žirju, kao i aktivnosti u okviru pojedinih nacionalnih projekta u području zdravstva.

 a) Tekuće donacije za Dom zdravlja Šibenik 78.000,00 EUR,

b) Šibenik – grad prijatelj djece1.330,00 EUR.

***Sveukupno Program zdravstvene zaštite: 79.330,00 EUR.***

*2. PROGRAMI SOCIJALNE SKRBI*

1. *NAKNADA ZA PODMIRENJE TROŠKOVA STANOVANJA*

 Pravo na naknadu za troškove stanovanja je pravo čije ostvarenje mogu tražiti i o kojem trebaju biti upućeni svi korisnici zajamčene minimalne naknade s prebivalištem na području jedinice lokalne samouprave. Priznaje se korisnicima zajamčene minimalne naknade sukladno odredbama Zakona o socijalnoj skrbi i odredbama Odluke o socijalnoj skrbi i drugim socijalnim pravima građana grada Šibenika (“Službeni glasnik grada Šibenika” 6/23 i 8/24). Naknada obuhvaća: najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade. Pravo na naknadu za troškove stanovanja priznaje se u visini od najmanje 30 % iznosa zajamčene minimalne naknade priznate samcu odnosno kućanstvu, nadalje, ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

 **Iznos: 150.000,00 EUR.**

*B) JEDNOKRATNA POMOĆ*

Zakonom o socijalnoj skrbi čl. 289. st. 7. propisano je da jedinice lokalne i područne

samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno ovim Zakonom, na način propisan njihovim općim aktom ako u svom proračunu imaju za to osigurana sredstva što je i ostvareno sukladno Odluci o socijalnoj skrbi Grada Šibenika („Službeni glasnik Grada Šibenika“ broj 6/23 i 8/24).

U okviru navedenog programa dodjeluju se sljedeće pomoći:

a) Jednokratna pomoć prema članku 21. Odluke o socijalnoj skrbi Grada Šibenika – 30.000,00 EUR.

- Jednokratna pomoć može se odobriti samcu ili kućanstvu koje zbog trenutačnih materijalnih teškoća, kao i izvanrednih troškova nastalih zbog trenutačnih životnih okolnosti, nije u mogućnosti podmiriti osnovne životne potrebe.

b) Prigodna jednokratna novčana naknada povodom blagdana prema članku 21. a Odluke o socijalnoj skrbi Grada Šibenika – 184.110,00 EUR

- Ukoliko u Proračunu Grada Šibenika ima osiguranih sredstava, umirovljenicima i drugim kategorijama korisnika s prebivalištem na području Grada Šibenika može se isplatiti prigodna jednokratna novčana naknada povodom blagdana. Odluku o kriterijima, načinu ostvarivanja te korisnicima prava na prigodnu jednokratnu novčanu naknadu povodom blagdana donosi Gradsko vijeće Grada Šibenika, a visinu iste utvrđuje Gradonačelnik posebnom odlukom. Pravo na prigodnu jednokratnu novčanu naknadu imaju sljedeće kategorije umirovljenika i drugih osoba na području grada Šibenika:

- umirovljenici s prebivalištem na području grada Šibenika čija mirovinska primanja (tuzemna i/ili inozemna sa svim dodacima, osim naknade zbog tjelesnog oštećenja i doplatka za pomoć i njegu) ne prelaze iznos od 450,00 EUR, ostvaren za listopad 2024. godine prema kategorijama:

I. KATEGORIJA: umirovljenici s mirovinom do 250,00 EUR ostvarenoj za prethodni mjesec

II. KATEGORIJA: umirovljenici s mirovinom od 250,01 do 350,00 EUR ostvarenoj za prethodni mjesec

III. KATEGORIJA: umirovljenici s mirovinom od 350,01 do 450,00 EUR ostvarenoj za prethodni mjesec

- korisnici nacionalne naknade za starije osobe s prebivalištem na području grada Šibenika ostvarenoj za prethodni mjesec

- osobe starije od 65 godina s prebivalištem na području grada Šibenika koje ostvaruju zajamčenu minimalnu naknadu odnosno koje ne ostvaruju mirovinu ni prihode po drugoj osnovi.

c) Pomoć za podmirenje troškova boravka djeteta u predškolskoj ustanovi opisana u članku 24. Odluke o socijalnoj skrbi Grada Šibenika – 5.890,00 EUR.

- Pravo na pomoć za podmirenje troškova boravka djece u predškolskoj ustanovi može ostvariti roditelji djeteta koji ima prebivalište na području Grada Šibenika ako kućanstvo koristi pravo na zajamčenu minimalnu naknadu Hrvatskog zavoda za socijalni rad, Područni ured Šibenik te ako je roditelj učenik srednje škole ili redoviti student. Iznimno, pravo na pomoć za podmirenje troškova boravka djece u predškolskoj ustanovi može ostvariti i roditelj/skrbnik djeteta uz preporuku stručnog tima Odjela za djecu, brak i obitelj Hrvatskog zavoda za socijalni rad, Područni ured Šibenik.

**Iznos: 220.000,00 EUR.**

*C) POMOĆ RODITELJIMA ZA NOVOROĐENO DIJETE*

Pomoć se dodjeljuje roditeljima s prebivalištem na administrativnom području grada Šibenika za svako novorođeno dijete, i to:

- za prvorođeno dijete u visini od 400,00 EUR, jednokratno

- za drugorođeno dijete u visini od 530,00 EUR , jednokratno

- za trećerođeno (i više) u visini od 4.900,00 EURkoje će biti isplaćene u jednakim godišnjim obrocima tijekom 7 kalendarskih godina, jednom godišnje u mjesecu rođenja djeteta, na osnovi podnesenog zahtjeva roditelja za tu kalendarsku godinu.

**Iznos: 350.000,00 EUR**

D) *SOCIJALNE USLUGE PRI CARITAS-u ŠIBENSKE BISKUPIJE*

Socijalne usluge koje se financiraju navedenom aktivnosti su: Pomoć u organiziranju pučke kuhinje, Prihvatilište za žene i djecu žrtve obiteljskog nasilja i Centar za beskućnike.

 U sklopu pomoći pučke kuhinje ista se može odobriti nepokretnoj, polupokretnoj ili drugoj socijalno ugroženoj osobi koja nije u mogućnosti sama pripremati obrok hrane (jedan obrok dnevno i to u pravilu ručak); pomoć obuhvaća i naknadu zaposleniku za rad sa žrtvama obiteljskog nasilja, te financiranje prihvatilišta za beskućnike.

 **Iznos: 80.000,00 EUR**

*E)* *POTENCIJALI ZAJEDNICE*

Program „Potencijali zajednice“ Grad Šibenik provodi u suradnji s Nacionalnom zakladom za razvoj civilnoga društva. U projektu će biti angažirane angažirati 4 osobe starije životne dobi koje će sudjelovati u provedbi inicijativa i aktivnosti u lokalnoj zajednici s ciljem unapređenja kvalitete življenja u gradu. Predviđeni iznos za provedbu programa je 20.000,00 EUR.

 **Iznos: 20.000,00 EUR**

*3. OSTALI PROGRAMI SOCIJALNE SKRBI*

*F) POMOĆ OSOBAMA S INTELEKTUALNIM TEŠKOĆAMA –IZVANINSTITUCIONALNO ZBRINJAVANJE DJECE I MLADIH*

 Grad pruža potporu projektima u svrhu poboljšavanja usluga socijalne skrbi na području grada Šibenika kroz deinstitucionalizaciju i reintegraciju u obitelj i lokalnu zajednicu osoba s posebnim potrebama.

**Iznos: 14.000,00 EUR**

***Sveukupno Program socijalne pomoći:*** ***834.000,00 EUR***

**III. CENTAR ZA PRUŽANJE USLUGA U ZAJEDNICI GRADA ŠIBENIKA**

 Centar za pružanje usluga u zajednici grada Šibenika provodi programe pomoć u kući starijim osobama na području grada Šibenika i šibenskih otoka kojim se pružaju usluge pomoći starijim osobama u obavljanju svakodnevnih životnih aktivnosti neposredno u njihovim kućanstvima, te u prostorijama Centra.

 ***Ukupno Centar za pružanje usluga u zajednici: 285.000 ,00 EUR***

 **IV. DRAGOVOLJNI RAD**

 Grad Šibenik posebno će poticati dobrosusjedsku pomoć, dragovoljni rad i druge oblike dobročinstva.

 **V. ZAKLJUČNA ODREDBA**

Ovaj Program objavit će se u "Službenom glasniku Grada Šibenika", a stupa na snagu dana 1. siječnja 2025. godine.

KLASA: 550-03/24-01/01

URBROJ: 2182-1-05/1-24-5

Šibenik, 12. prosinca 2024.

GRADSKO VIJEĆE GRADA ŠIBENIKA

 PREDSJEDNIK

 dr.sc. Dragan Zlatović, v.r.

**OBRAZLOŽENJE**

Program zdravstvene zaštite i pomoći socijalno ugroženim, nemoćnim i drugim osobama GradaŠibenika za 2025.g, u sveukupnom iznosu od **1.198.330,00 EUR** donosi se u skladu sa Zakonom o zdravstvenoj zaštiti, Zakonom o socijalnoj skrbi, Zakonom o lokalnoj i područnoj (regionalnoj) samoupravi, Zakonom o udrugama i Statutom Grada Šibenika, a usklađen je s pozicijama Programa zdravstvene zaštite i pomoći socijalno ugroženim, nemoćnim i drugim osobama Grada Šibenika u Proračunu Grada Šibenika . U okviru navedenog Programa realiziraju sljedeći programi:

**\*Program zdravstvene zaštite u iznosu od 79.330,00 EUR**

S ciljem bolje zdravstvene zaštite stanovnika na širem području Grada, naročito za vrijeme turističke sezone, financira se rad Doma zdravlja Šibenik – rad medicinske sestre u ambulanti na otocima Kapriju i Žirju, kao i aktivnosti u okviru pojedinih nacionalnih projekata u području zdravstva i projekt Šibenik- grad prijatelj djece.

**\*Programi socijalne pomoći u iznosu od 834.000,00 EUR obuhvaćaju sljedeće aktivnosti:**

**A) Aktivnost: Naknada za podmirenje troškova stanovanja u iznosu od 150.000 ,00 EUR**

Pravo na naknadu za troškove stanovanja propisano Zakonom o socijalnoj skrbi je pravo čije ostvarenje mogu tražiti i o kojem trebaju biti upućeni svi korisnici zajamčene minimalne naknade s prebivalištem na području jedinice lokalne samouprave.

.

**B) Aktivnost: Jednokratna novčana pomoć u iznosu od 220.000,00 EUR** **–** Zakonom o socijalnoj skrbi čl. 289. st. 7. propisano je da jedinice lokalne i područne samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno ovim Zakonom, na način propisan njihovim općim aktom ako u svom proračunu imaju za to osigurana sredstva. Odluka o socijalnoj skrbi Grada Šibenika donesena je u lipnju 2023. godine a njene dopune u lipnju 2024. Temeljem navedene Odluke u okviru ovoga programa dodjeljuju se tri vrste pomoći za koje su u 2025. Godini planirana sredsstva u ukupnom iznosu od 220.0020,00 EUR:

a) Jednokratna pomoć prema članku 21. Odluke o socijalnoj skrbi Grada Šibenika – 30.000,00 EUR.

b) Prigodna jednokratna novčana naknada povodom blagdana prema članku 21. a Odluke o socijalnoj skrbi Grada Šibenika – 184.110,00 EUR

c) Pomoć za podmirenje troškova boravka djeteta u predškolskoj ustanovi opisana u članku 24. Odluke o socijalnoj skrbi Grada Šibenika – 5.890,00 EUR.

**C) Aktivnost: Pomoć roditeljima za novorođeno dijete u iznosu od 350.000,00 EUR** se dodjeljuje roditeljima s prebivališten na administrativnom području grada Šibenika a prema kriterijima iz Odluke o ostvarivanju prava na novčanu pomoć roditeljima za novorođeno dijete. Ovim prijedlogom se povećavaju iznosi naknade novčane pomoći roditeljima za novorođeno dijete na način da se dosadašnji iznosi:

- za prvorođeno dijete roditelja podnositelja zahtjeva sa 199,08 EUR podižu na 400,00 EUR

- za drugorođeno dijete roditelja podnositelja zahtjeva sa 265,45 EUR podižu na 530,00 EUR i

- za trećerođeno i svako daljnje dijete roditelja podnositelja zahtjeva sa 3.716,23 EUR podižu na 4.900,00 EUR koje će biti isplaćene u jednakim godišnjim obrocima tijekom 7 kalendarskih godina (700,00 EUR godišnje) jednom godišnje u mjesecu rođenja djeteta, na osnovi podnesenog zahtjeva roditelja za tu kalendarsku godinu.

**D) Pomoć u organiziranju pučke kuhinje, prihvatilišta za žene i djecu žrtve obiteljskog nasilja i prihvatilišta za beskućnike pri CARITAS- u šibenske biskupije u iznosu od 80.000,00 EUR;** u sklopu ove pomoći za prehranu ista se može odobriti nepokretnoj, polupokretnoj ili drugoj socijalno ugroženoj osobi koja nije u mogućnosti sama pripremati obrok hrane (jedan obrok dnevno i to u pravilu ručak). Pomoć obuhvaća i naknadu zaposleniku za rad sa žrtvama obiteljskog nasilja, te financiranje skloništa za beskućnike.

**E) POTENCIJALI ZAJEDNICE u iznosu od 20.000,00 EUR**

Novi program pod nazivom „Potencijali zajednice“ Grad Šibenik provodi u suradnji s Nacionalnom zakladom za razvoj civilnoga društva. U petogodišnjem projektu će biti angažirane 4 osobe starije životne dobi koje će sudjelovati u provedbi inicijativa i aktivnosti u lokalnoj zajednici s ciljem unapređenja kvalitete življenja u gradu.

**Pod Ostali programi socijalne skrbi u iznosu od 14.000,00 EUR obuhvaća aktivnost:**

**F) Pomoć osobama s intelektualnim teškoćama i izvaninstitucionalno zbrinjavanje djece i mladih -** u okviru navedene aktivnosti Grad pruža potporu projektima u svrhu poboljšavanja usluga socijalne skrbi na području grada Šibenika kroz deinstitucionalizaciju i reintegraciju u obitelj i lokalnu zajednicu osoba s posebnim potrebama.

**\*Za djelatnost javne ustanove Centra za pružanje usluga u zajednici grada Šibenika u 2025. godini planiraju se sredstva u iznosu od 285.000,00 EUR za** provođenje osnovne djelatnosti pružanja izvaninstitucijskih socijalnih usluga, pomoć u kući i usluga boravka/organiziranih dnevnih aktivnosti za registrirane korisnike, starije osobe, odrasle invalidne osobe i teško bolesne odrasle osobe. Usluge se pružaju na osnovi licence o radu, Ugovora o pružanju usluga sa Ministarstvom rada, mirovinskog sustava, obitelji i socijalne politike i Ugovora o pružanju usluga sa korisnicima koji sami plaćaju ugovorenu vrstu, opseg i učestalost pružanja usluga. Broj korisnika i različitost njihovih potreba, kao i vrsta, broj, opseg i učestalost pružanja usluga usklađuje se s brojem zaposlenih radnika i visinom sredstava za provođenje djelatnosti.